[Foto's] 'Liefde onbeskryflik', sê akteurspaar oor eersteling | Maroela Media
Altus Theart en Zetske van Pletzen saam met klein Alexander (Foto: Of The Earth Fotografie/Salomien Smal)
Die Afrikaanse aktrise Zetske van Pletzen het die afgelope week in 'n ope brief op Facebook oor haar en haar man, die akteur Altus Theart, se ervaring gepraat ná die geboorte van hul eersteling laat-September.
Die egpaar wat hul swangerskap in April vanjaar aangekondig het, het geskryf die liefde wat hulle ervaar sedert hul babaseuntjie gebore is, is onbeskryflik.
"Ek was nog nooit in my lewe so moeg nie! Nou verstaan ek hoekom 'n gebrek aan slaap as 'n vorm van mishandeling toegepas word," het sy geskerts.
"Ek weet meeste van die tyd nie watter dag dit is nie en is soms (oukei, méér as net soms) tot laatmiddag in my pajamas. Maar ek sal dit vir niks verruil nie. Wanneer mense sê niks kan jou voorberei op 'n baba nie, is hulle reg!"
"Die eerste maand was bloed, sweet en trane. Ek is in awe van wat die menslike liggaam kan doen. Enigiemand wat al die wonderwerk van nuwe lewe eerstehands beleef het, kan nie anders as om in God te glo nie.
"Die feit dat hierdie volmaakte mensie net 'n paar maande gelede nog 'n klein peanut was, gaan my verstand te bowe. 'n Jaar terug was hy nog net 'n gedagte," het sy geskryf.
Die aktrise het ook gesê hulle sien uit na die volgende maand en die res van sy lewe. "En om hopelik om vir meer as twee ure op 'n slag te kan slaap!"